Тап шул 2011 йылда, хатта шул Өфөгә барғанда Гөлдәр Ишҡыуатова ойош­торған «Дарман» йыр проектына эләгә. «Байыҡ» бәйгеһенең финалына үткән була ул. Икенсе турға Сулпан Асҡарова һалған «Эй, мин инде» бейеүен әҙерләй. Артислыҡ номинацияһында билдәләнә был бейеүе менән. 2012 йылда Филүс Ҡасымов менән ҡобайыр башҡарып, «Юлдаш» йырының финалына сыға. Уға тиклем БЮТ «Сәләм» программаһы уның «Ашығам» тигән йыры менән асыла. Район мәҙәниәт йортонда художество етәксеһе булып эшләгән дәүерендә ул етәкләгән «Һылыуҡай» студияһы ҡыҙҙары республика кимәлендә уңышлы сығыш яһай. «Талантлы кешеләрҙе урам буйынан алып инеп сәхнәгә сығара инем. Аяҡҡа баҫтырып ебәргәндәрем бихисап булды», – тип хәтерләй ул.